আদর্শবাদী দলের কর্মীদের বিশ্বব্যবস্থার জ্ঞানের ক্ষেত্রে পিছিয়ে থাকলে চলবে না। অ্যাকাডেমিক ও আদর্শিক জ্ঞানার্জনের পাশাপাশি চলমান বিশ্বের জ্ঞান-বিজ্ঞান ও তথ্য-প্রযুক্তি সম্পর্কে ওয়াকিফহাল হতে হবে। ঘটনাবহুল বিশ্বের সকল খবরা-খবর, বিজ্ঞানের অতিপ্রয়োজনীয় জীবন ঘনিষ্ঠ বিষয় সম্পর্কে সম্যক ধারণার্জন অবশ্যই জরুরি। ভাষাগত দক্ষতা ছাড়া জ্ঞানের চমৎকার বিষয়সমূহ তিমিরেই রয়ে যায়। বিশেষ করে আন্দোলনের ভাইদের মাতৃভাষার দক্ষতার পাশাপাশি আরবি ও ইংরেজি জানা অত্যাবশ্যক। তথ্যপ্রযুক্তির বর্তমান এ যুগে জ্ঞান অর্জন ও নিজের আদর্শ ব্যাপকভাবে ছড়িয়ে দেয়ার জন্য প্রযুক্তির জ্ঞানার্জনের বিকল্প নেই। তাই এ বিষয়ে নিজেদের দক্ষ করে গড়ে না তোলা বড় বোকামি। এর ভালো দিকগুলো শতভাগ ব্যবহারের মাধ্যমে আন্দোলনের জন্য ভালো ফল বয়ে নিয়ে আসা সম্ভব।